Schaan/Brig, 5. september 2022

Sporočilo za medije: skupna ekskurzija organizacij za varstvo Alp na prelaz Simplon

Podnebju prijaznejši promet – ura resnice za ministrstva alpskih držav

Z učinkovitim in vizionarskim akcijskim načrtom do podnebju prijaznejšega prometa – tako se glasi zahteva alpskih organizacij iz celotnega alpskega prostora sedem, ki so jo v švicarskem Brigu v odprtem pismu naslovile na prometne in okoljske ministre in ministrice alpskih držav. Eden od ukrepov, ki bi ga za uresničitev omenjene zahteve morale sprejeti alpske države, je tudi odprava prevoza nevarnega blaga čez alpske prelaze. Skupni nastop alpskih organizacij na prelazu Simplon s pozivom odločevalcem je tako simbolično uvodno dejanje letošnje mednarodne prireditve AlpskiTeden 2022 v Zgornjem Valaisu.

Danes se je v Brigu v kantonu Valais začel AlpskiTeden 2022, mednarodni dogodek, ki ga skupaj organizirajo vodilne organizacije, predane varstvu in trajnostnemu razvoju alpskega sveta. Kot uvod v letošnjo tridnevno prireditev se je 15 aktivistk in aktivistov iz različnih alpskih nevladnih organizacij podalo na prelaz Simplon, kjer so Alpsko konferenco enotno pozvali, naj okoljski in prometni ministri in ministrice alpskih držav vendarle pripravijo vizionarsko zasnovan akcijski načrt, na podlagi katerega bi prometni sektor v alpskem prostoru postal podnebju prijaznejši. Zahtevo so v odprtem pismu podprle različne organizacije: CIPRA International, ALPARC, Alpen Initiative, Club Arc Alpin, International Scientific Committee of Research in the Alps (ISCAR), Pro-MONT-BLANC, WWF Austria.

**Simplon Alliance – pričakovanja bo treba uresničiti**

Alpske države, ki so se s podpisom Alpske konvencije zavezale k njenemu uresničevanju, so za jesen napovedale akcijski načrt Simplon Alliance. Sprejele ga bodo predvidoma na naslednji ministrski konferenci, ki bo prav tako v Brigu konec oktobra 2022. Kot je opozoril Django Betschart, direktor Alpske pobude, od Simplonskega zavezništva pričakujejo več kot le prazne besede, saj te prometnega obremenjevanja alpskih dolin ne bodo zmanjšale. Kaspar Schuler, direktor CIPRE International, pa je dodal: »Evropska prometna politika želi brezplačne vožnje za vse, zlasti pa vse več tovornjakov. A njeni prometni in okoljski ministri in ministrice bi morali biti zavezani k zmanjševanju prometa in varstvu Alp, saj bi to bilo v korist alpskega prebivalstva in alpskega okolja. S Simplonskim zavezništvom je tako nastopil trenutek resnice.«

Organizacije, zavezane ohranitvi Alp, od alpskih držav zato zahtevajo, da uresničijo naslednje ukrepe, in sicer:

* do leta 2040 popolno dekarbonizacijo prometa na območju Alp in zunaj njega – alpska regija bo morala prevzeti pionirsko vlogo pri udejanjanju alternativnih modelov mobilnosti in do leta 2040 zmanjšati delež fosilnih goriv v prometnem sektorju na ničto stopnjo;
* takoj določiti dajatve, ki jih plača onesnaževalec, kakor tudi okrepiti konkurenčni položaj železnice – čezalpski promet povzroči vsako leto več milijard švicarskih frankov škode za okolje in zdravje ljudi, zato naj v obliki ustreznih dajatev poravna škodo, nastalo zaradi hrupa, podnebnih sprememb, finih prašnih delcev, obremenitev tal, prometnih zastojev in posledic za zdravje;
* čim hitreje začeti krepiti prometno varnost v alpskem tranzitnem prometu – poleg izvajanja intenzivnejših kontrol prometa zahtevajo alpske organizacije prepoved prevoza nevarnega blaga čez alpske prelaze, ki bo veljala na celotnem območju Alp;
* brez odlašanja pripraviti pobude in kampanje za promocijo sonaravnega turizma in trajnostne mobilnosti, ki vodita k trajnostnejšemu življenju prebivalcev v Alpah.

**Podrobnejše informacije so razvidne iz** [**odprtega pisma**](https://www.cipra.org/de/medienmitteilungen/klimavertraeglicher-verkehr-gemeinsamer-appell-an-die-alpenkonferenz/ftw-simplelayout-filelistingblock/simplonalliance-openletter-220905.pdf/download?inline=true)**.**

**Slikovno gradivo o akciji bo na voljo 5. 9. 2022 od 16.00 ure.**

To sporočilo in fotografije v kakovosti, primerni za tisk, si lahko presnamete z naslednjega naslova: [www.cipra.org/sl/sporocila-za-medije](http://www.cipra.org/sl/sporocila-za-medije)

Za vprašanja sta na voljo:

Kaspar Schuler, direktor CIPRE International, +423 79 300 55, [kaspar.schuler@cipra.org](mailto:kaspar.schuler@cipra.org)

Django Betschart, direktor Alpske pobude, +41 76 451 99 77, [django.betschart@alpeninitiative.ch](mailto:django.betschart@alpeninitiative.ch)

**CIPRA – raznolika in pestra organizacija**

Mednarodna komisija za varstvo Alp (CIPRA) je nevladna krovna organizacija z nacionalnimi odbori in regionalnim odborom v vseh sedmih alpskih državah. Zastopa več kot sto društev in organizacij iz sedmih alpskih držav. CIPRA se zavzema za trajnostni razvoj na območju Alp, ohranjanje naravne in kulturne dediščine ter za regionalno raznovrstnost in reševanje skupnih problemov v alpskem prostoru. [www.cipra.org](http://www.cipra.org)